# Ball og lek

30.01.22

Vi hadde totalt et antall på ca. 160 aktive barn og 30 stk. frivillige dette året. Det er vi veldig fornøyde med. Barna koser seg på treninger og vi har lite frafall. Ball og lek er avhengige av foreldre som stiller opp som trenere. Så vi er takknemlige for at foreldrene tar på seg trenergenseren uke etter uke og gjør det beste de kan for at treningene skal bli innholdsrike!

Da samfunnet ble truffet av pandemien, ble vi nedstengt over en lengre periode og det har ført til at aktiviteten i 2021, som i 2020, har vært begrenset. Selv om også denne sesongen ble noe amputert, har noen lag klart å få gjennomført noen cup`er og seriespill. Heldigvis for oss i Ball og lek, så er det først og fremst treninger, kameratskap, idrettsglede og aktivitet som er det viktigste. Vi klarer oss uten kamper og cuper, selv om det er gøy!

Gjennom 2021 gjorde vi en omstrukturering av styret i Ball og lek. Vi har satt sammen en komite som består av daglig leder, nestleder hovedstyret, fagansvarlig barneidrett, gruppeledere fra håndball og fotball, og trenerveiledere fra fotball og håndball. Gruppen har hatt møter kvartalsvis. Hoved endringene som er gjort er at Ball og lek organisatorisk og økonomisk følger de tidligere oppsatte rammer. Aktiviteten er nå samkjørt litt mer på tvers av gruppene, slik at de yngste også kan bli fulgt opp sportslig av håndball og fotball om de ønsker det.

Vi har et mål om at alle våre trenere skal ha Barneidrettstrener-kurs gjennom Kretsen. I tillegg har Joar D. tilbud om trener-c kurs for våre trenere. Det er mange som allerede har gjennomført barneidrettskurset og vi satser på at resten tar kurset dette året. Dette er viktig for oss, da trenerne får kunnskap om barneidrett og hva som skal til for å være en trygg og kreativ voksen på trenerfeltet.

For sesongen 2021 har det blitt investert i mer utstyr, slik at vi kan tilrettelegge for varierte og aktive økter. Vi har satt opp et skap med utsyr på Slevik skole og på Rød skole har vi en avtale med skolen om utstyrsoppbevaring. På Gressvik ungdomsskole har vi et flott og stort utstyrsrom. Ballbingene har også blitt brukt og det er vi takknemlige for. Uteaktivitet er viktig for barna etter lange dager på skole og SFO.

Vi vil igjen sende en stor takk til alle frivillige som har stilt opp det siste året med både munnbind og antibac. Trenere som har måtte tilpasse seg etter nye regler fra uke til uke. Tusen takk!

Da gjenstår det for oss å takke for et fint og utfordrende år!

Vi krysser fingrene for at 2022 blir et år med mer aktivitet og et åpent samfunn. Starten ser veldig bra ut.

Sportslig hilsen

Fagansvarlig Ball og lek.

Silje Lægreid